ওরা এই সংখ্যাতেও লোকসভায় ফিরবে না: মোদি

নয়াদিল্লি: সংসদে হট্টগোল পাকানোর দায় বিরোধীদের ঘাড়ে চাপিয়ে প্রধানমন্ত্রী নরেন্দ্র মোদি (PM Narendra Modi) মঙ্গলবার বলেন, তিন রাজ্যে পরাজয় ওরা সহ্য করতে পারছে না। তার জন্যই হইহল্লা করে চলেছে বিরোধী দল।

কংগ্রেসের (Congress) নাম না করলেও স্পষ্টতই রাহুল গান্ধীর (Rahul Gandhi) দলকেই নিশানা করেন মোদি। তিনি বলেন, ওদের এই বিদ্বেষমুখী-ভাঁড়ামোর রাজনীতি দেখে বোঝা যাচ্ছে, ২০২৪ সালের লোকসভা ভোটে (2024 Lok Sabha Polls) বিরোধীদের (Opposition Parties) সংখ্যা আরও কমে যাবে।

আরও পড়ুন: জ্ঞানবাপী মসজিদ কমিটির আর্জি খারিজ হাইকোর্টে

মোদির দাবি, কারও কারও কপালেই নেই গঠনমূলক কাজ করার। এভাবে চললে বোঝাই যাচ্ছে ওরা বর্তমান শক্তিতেও আর ফিরতে পারবে না পরবর্তী লোকসভায়। এদিন বিজেপির সংসদীয় দলের বৈঠকে মোদি আরও বলেন, বিরোধীদের এই নাটকীয় আচরণে বিচলিত হবেন না।

মোদির কথায়, সংবিধান আমাদের শক্তি দিয়েছে। এখানে সেই শক্তিতেই আমরা কঠিন পরিশ্রম করে কাজ করছি। মানুষ আমাদের সঙ্গ দিয়েছে। বিরোধীদের লক্ষ্য হচ্ছে সংবিধানকে অশ্রদ্ধা করা। সংসদীয় ক্ষমতাকে অপব্যবহার করা।

এদিন সংসদের কাজ শুরু হওয়ার আগে মোদি দলীয় সাংসদদের আরও বলেন, সংবিধান ও সংসদীয় বিধির প্রতি সম্মান বজায় রেখে আমরা আমাদের কাজ করে যাব। জনমতের প্রতি আমরা দায়বদ্ধ এবং তাঁদের আমরা শ্রদ্ধা করি। দলীয় বৈঠকে প্রধানমন্ত্রী সংসদে নিরাপত্তা ভঙ্গের বিষয়টিকে লঘুভাবে উড়িয়ে দেননি। এটাকে যথেষ্ট উদ্বেগজনক বলে ব্যাখ্যা করেন তিনি।

উল্লেখ্য, এদিনও সংসদের দুই কক্ষই সভা শুরুর কয়েক মুহূর্তের মধ্যে মুলতুবি হয়ে যায়। আজও বিরোধী নেতারা সাংসদ সাসপেন্ড এবং নিরাপত্তা ভঙ্গ নিয়ে হইচই করতে থাকেন।