দাসপুর অগ্নিকাণ্ডে ক্ষতিগ্রস্তদের কথা মাটিতে বসে শুনলেন দেব

ঘাটাল: মঙ্গলবার রাতে দাসপুরে (Daspur) একটি ধূপের কারখানায় আগুন লেগেছিল। আগুনে কারখানার ভিতরের সমস্ত জিনিসপত্র পুড়ে গিয়েছে। বৃহস্পতিবার সেই কারখানায় গেলেন সাংসদ দেব (Dev)। পুড়ে যাওয়া ধূপ কারখানা দেখে সেখানে বসেই শ্রমিক পরিবারগুলির সঙ্গে দেখা করেন তিনি। তাদের মাঝে মাটিতে বসে শুনলেন অভাব অভিযোগের কথা। রাজ্য সরকারের সঙ্গে কথা বলে তাঁদের আর্থিক সাহায্য আশ্বাস দেওয়ার কথা বলেন দেব। কিন্তু ভিড়ের চাপে ডান হাতে চোটও পেলেন দেব। দেবের কথায়, এটা মানুষের ভালোবাসা।

ব্রিগেডের সভা থেকে লোকসভা নির্বাচনে (2024 Lok Sabha Polls) ঘাটাল কেন্দ্র থেকে তৃণমূলের প্রার্থী হিসেবে দেবের নাম ঘোষণা করেছেন অভিষেক বন্দ্যোপাধ্যায়। বৃহস্পতিবার থেকে নিজের সংসদীয় এলাকায় প্রচারে নামলেন দেব। আর সেখানেই সর্বহারা শ্রমিকদের সঙ্গে দেখা করতে গেলেন তিনি। দেবকে কাছে পেয়ে কারখানার সামনে জড়ো হন শ্রমিকেরা। সকলের কথা শুনতে কারখানার উল্টো দিকে একটি মাঠে গিয়ে মাটিতে বসে পড়েন সাংসদ-অভিনেতা। তাঁর কাছে সকলেই নিজেদের সমস্যা অভাব-অভিযোগের কথা জানান। দাসপুর থেকে একটি সাংবাদিক বৈঠক করেন দেব। সেখানে তিনি বলেন, মমতা বন্দ্যোপাধ্যায় আমাকে কথা দিয়েছেন, ঘাটাল মাস্টার প্ল্যান হবে। দিদি মিথ্যা কথা বলবেন না। রাজনীতি থেকে আমার পাওয়ার কিছু নেই। আমার অনেক আছে।

আরও পড়ুন: বামফ্রন্টের প্রথম তালিকায় ১৬ জনের মধ্যে নতুন মুখ ১৪

দাসপুরের রসিকগঞ্জের ধূপ কারখানায় কাজ করেন অন্তত দু’হাজার শ্রমিক। মঙ্গলবার রাতে সেখানে হঠাৎই ভয়াহব আগুন লাগে। কী থেকে আগুন লাগল, তা নিশ্চিত নয়। মনে করা হচ্ছে ষট সার্কিট থেকে আগুন লেগে থাকতে পারে। কারখানার ভিতরে দাহ্য পদার্থ থাকায় বুধবারও আগুন সম্পূর্ণ ভাবে নিয়ন্ত্রণ করা যায়নি। বৃহস্পতিবারও কারখানর ভিতরে ঢোকা সম্ভব হয়নি। সম্পূর্ণ ভস্মীভূত হয়ে গিয়েছে কারখানাটি। এই পরিস্থিতি সবকিছু হারিয়ে প্রায় সর্বহারা শ্রমিকরা। বৃহস্পতিবার প্রচারে নেমে দাসপুরের সেই পুড়ে যাওয়া কারখানা দেখতে গেলেন এলাকার বিদায়ী সাংসদ তথা প্রার্থী দেব। সর্বহারা প্রায় ২৩৭ জন শ্রমিক পরিবারের সঙ্গে দেখা করেন। দেব বলেন, আপনাদের পাশে রাজ্য সরকার সব সময় আছি। আগুন-পরিস্থিতি খতিয়ে দেখে দেব বলেন, যখন থেকে আমি এই আগুন লাগার খবর পেয়েছি, দিদির সঙ্গে যোগাযোগে ছিলাম। ঘটনার তদন্ত হবে। যতদিন না কারখানা চালু হচ্ছে ততদিন রাজ্যের তরফে শ্রমিক পরিবারকে মাসে ২৫০০ হাজার করে দেওয়া হবে। আমাদের লক্ষ্য কারখানা দ্রুত চালু করা।